Leierskap in fokus: Die hamerleierskapstyl | Maroela Media
Leierskap in fokus: Die hamerleierskapstyl
Deur Lienkie Coetzee
Om in 'n leiersposisie te beland, beteken nie noodwendig dat jy goed is daarin nie. Jou leierskapstyl het baie te doen met hoe doeltreffend jou werk op die ou end is. Om 'n beter leier te wees, moet jy die regte leierskapstyl handhaaf en jou span ken en weet op watter styl hulle die beste sal reageer.
Pasvorming: 'n Leierskapstyl waar die leier van voor af lei, voortdurend hoë standaarde aan hul span stel en verwag dat hulle met minimale bestuur hulself sal oortref. Dit is wanneer jy as bestuurder die kadens vir jou span bepaal en hoë intensiteit in hul prestasie eis.
Afrigterleierskap: 'n Styl wat die betrokkenheid van mense behels en vergemaklik, sowel as om hul spesifieke en individuele motiverings uit te lig.
Demokratiese leierskapstyl: Gegrond op wedersydse respek. Dit word dikwels gekombineer met deelnemende leierskap omdat dit samewerking vergemaklik. Spanlede sal dus 'n meer deelnemende rol in die besluitnemingsproses inneem.
Verbonde leierskap: Leiers wat harmonie tussen hul spanlede bevorder en help om konflik op te los. Hoe minder konflik jy in 'n span het, hoe beter die resultate. Ten spyte van die belangrikheid daarvan, word verbonde leierskap al te dikwels vergeet as dit by die bestuur van spanne kom.
Gesaghebbende leierskap: 'n Bestuurstyl waar die leier in volle beheer is. 'n Gesaghebbende leier bepaal alle doelwitte, enige prosesse en hou toesig oor alle stappe wat dit deurgaan om die doelwitte te bereik, met min of geen insette van spanlede nie.
Dwangleierskap: 'n Baie direkte vorm van leierskap wat gegrond is op opdraggewing aan werknemers. Leiers vertel hul span presies wat om te doen en hoe om dit te doen, terwyl streng nakoming verwag word. Dit is 'n outoritêre leierskapstyl wat min ruimte vir foute laat en resultate verlang.
Die twee belangrikste instrumente is die hamer en die magneet – die dubbele aspekte van uitvoerende leierskap.
Die magneet: 'n Stel leierskap-aksies wat 'n aantrekkingskrag na 'n bestemming skep, bv. visie, storievertelling, charismatiese praat, rolmodellering, ens.
Die hamer: 'n Stel leierskap-aksies wat baie direk is, soos direkte bevele, dwang, beheerstelsels, huur en bevorderings, finansiële aansporings, ens.
Om 'n hamer te wees, beteken nie altyd dat jy mense moet afdank nie. Dit behels ook om die krag te toon wat nodig is om die werk te verrig as jy 'n bekwame en gemotiveerde span het. Hierdie soort span het nie baie bestuur nodig nie, want hulle het die vaardigheid en dryfkrag om hulself te bestuur. As leier moet jy egter die regte balans handhaaf en nie noodwendig 'n tienpondhamer probeer wees nie. Wees 'n "fluweelhamer". As leier van enige onderneming of organisasie het jy drie hooffunksies, naamlik om te luister, om 'n hoë vlak van selfbewustheid te ontwikkel en om met empatie te kommunikeer. As jou instruksies of verwagtinge nie duidelik is nie, sal jou span natuurlik rigtingloos voortploeter, maar onthou: om duidelik te wees, beteken nie noodwendig dat jy ongeskik moet wees nie.
Die fluweelhamer is geneig om mense te wen, om die gemeenskap te bou en is ook geneig om uitstekende personeel en kliënte te behou. Die fluweelhamer is 'n leier wat met grasie en welsprekendheid kan regkom en steeds dinge gedoen kry. Hierdie leier neem sy gehoor in ag en luister aktief. Hulle bedink ook dinge soos hoe die span sal voel as hulle sekere dinge sê of sake op 'n spesifieke manier benader.